La Diputació s´interessa pel model urbà sostenible de Gandia
01 octubre 2020

## La Diputació s´interessa pel model urbà sostenible de Gandia01 octubre 2020Última actualización: 14 julio 2025

![](../gestion/img/jordiestevan4605.jpg)  
  

La **diputada de Mobilitat Sostenible, Dolors Gimeno, acompanyada del vice-alcalde i regidor delegat d’Urbanisme, Josep Alandete, i l’edil delegada de Gestió Responsable del Territori, Alícia Izquierdo**, va visitar ahir la primera fase de l’adequació urbana al parc Ausiàs March, amb un pressupost d’adjudicació de 316.000 €, finançada al 100 % per la Diputació de València a través del Pla d’Inversions Financerament Sostenibles.

Alandete va recordar que des de la regidoria d’Urbanisme han estat actuant i seguiran fent-ho amb projectes que mostren _“eixa ciutat amable, sostenible on es puga anar-hi a tots els llocs a peu o en bicicleta. I aquesta primera fase n’és un exemple; una actuació que té a veure amb el trencament de la barrera mental del riu, connectant el centre de la ciutat amb el barri de sant Enric i el passeig fluvià del Serpis i que ha millorat la qualitat urbana de tot l’espai, tot i que falta encara el mobiliari, i que permet que eixa barrera no existisca. És important perquè també serà un dels nostres itineraris a peu al nou hospital. Una ciutat vista des dels ulls del vianant, eixa és una de les premisses del Govern del Serpis”_.

_“He volgut conèixer de primera mà els projectes que l’Ajuntament està duent endavant des de l’àrea d’Urbanisme en benefici de la mobilitat sostenible i de la ciutadania. Com ara, l’ampliació del passeig, inversió finançada al cent per cent amb ajudes de la Diputació la legislatura anterior, i que permet connectar la ciutat de Gandia en un eix que pot arribar fins a l’hospital”._ La diputada espera que el nou pla d’Inversions 2020-2021 de l’ens provincial aporte més ajudes a actuacions com aquesta que milloren la mobilitat sostenible, _“i que ens permetrà gaudir de la ciutat i de la nostra salut de la forma més saludable possible”_.

En aquest sentit, una altra actuació projectada i que es complementa amb aquesta primera fase d’adequació urbana del parc d’Ausiàs March és la d’adequació i ampliació del pont nou, completant així l’itinerari a peu ja existent fins a l’hospital. _“Perquè és un itinerari fonamental per a la mobilitat sostenible de la ciutat”,_ ha assegurat el vice-alcalde. Urbanisme Gandia també té previstes actuacions d’ampliació dels espais per a vianants a altres barris com el Centre Històric, el Grau...

**Connectar en bici la platja i la Marjal**

D’altra banda, Gimeno també va visitar l’Auir, on el **director general de Medi Natural de l’àrea de Gestió Responsable del Territori, Daniel Muñoz**, li va mostrar sobre el terreny el projecte que el seu departament està redactant i que consisteix en _“connectar el carril bici de la platja, donant-li continuïtat a través de la Marjal de la Safor amb els pobles de Xeraco i Xeresa. El projecte modificarà un poc l’estructura del carrer Ribera Baixa amb la creació de carril bici i passeig arbrat, que també continuarà el famós passeig dels Eucaliptus”,_ va explicar Muñoz.

Per la seua banda, Gimeno va assegurar que des de l’àrea de Mobilitat Sostenible de la Diputació de València _“sempre ens agrada conèixer aquests projectes per a tindre’ls en compte a efectes de possibles inversions que puguem fer-hi o d’acords als quals arribem amb la Generalitat per a escometre aquests tipus d’actuacions, a banda de les subvencions que puguem aportar-hi”._